**Cestovná správa zo zahraničnej pracovnej cesty k NL č. 3/2015**

**Dátum konania:** 29 - 30. 1. 2015

**Miesto konania:** Brusel/Belgicko

**Názov akcie:** Záverečná konferencia k projektu ,,Zapájanie koncových užívateľov do kontroly kvality verejných služieb“

**Účastníci:** Mgr. Juraj Stodolovský – vedúci úradu zväzu

 Dňa 30.1.2015 sa v Bruseli uskutočnila záverečná konferencia projektu financovaného z prostriedkov EÚ, do ktorého sa zapojil aj náš odborový zväz prostredníctvom svojho predsedu Pavla Ondeka.

Na záverečnej konferencii k projektu s názvom *,,Nové výzvy pre sociálny dialóg vo sektore verejných služieb: zapojenie koncových užívateľov verejných služieb a zástupcov zamestnancov do zmien v kvalite služieb a v sociálnom dialógu“*, náš zväz zastupoval vedúci úradu zväzu Juraj Stodolovský.

Projekt bol zameraný na porovnanie vývoja sociálneho dialógu v zúčastnených krajinách (Dánsko, Taliansko, Holandsko, Slovensko, Anglicko) a jeho dôsledky na prax na pracovisku. Projekt mal za cieľ skúmať spôsob zapojenia koncových užívateľov verejných služieb do verejnej diskusie a jeho premietnutie do sociálneho dialógu a pracovnej praxe v jednotlivých krajinách. **V sektore školstva bol skúmaný spôsob a rozsah zapojenia študentov/rodičov do zlepšovania kvality poskytovaného vzdelávania na úrovni stredných škôl a zlepšovania pracovných podmienok v školstve. Či existujú formálne štruktúry (rady školy, tripartitné komisie), kde sa stretávajú záujmy odborov a rodičov/študentov ako koncových užívateľov služieb v školstve. Ako vplýva zapojenie rodičov/študentov na kolektívne vyjednávanie a sociálny dialóg v školstve.**

V rámci projektu boli kľúčovými otázky:

- Akým spôsobom ovplyvňuje zapojenie koncových užívateľov do výberu priamych a nepriamych účastníkov v systéme sociálneho dialógu?

- Do akej miery pomohol dôraz na zapojenie koncových užívateľov vytvoreniu nových foriem ich priamej účasti na soc. dialógu a aké sú následky pre tradičné formy reprezentácie?

- Ako sa mení forma sociálneho dialógu? Je problematiky koncových užívateľov kompatibilná so záujmami sociálnych partnerov?

- Aké sú následky týchto nových víziev pre sociálnych partnerov a na prax na pracovisku?

Konferencia poskytla možnosť stretnutia kľúčových účastníkov v sledovaných verejných sektoroch (školstvo, zdravotníctvo) a skúmania ako je zapojenie kľúčových užívateľov prepojené so sociálnym dialógom za účelom vytvorenia efektívnejších verejných služieb. Na konferencii boli odprezentované výsledky prieskumu so zameraním spoločné črty a odlišnosti zúčastnených krajín a zvýraznené inovatívne formy zapojenia koncových užívateľov a tzv. good practices.

Spracoval: Juraj Stodolovský

V Bratislave, 3.2.2015

Schválil: Ing. Pavel Ondek – predseda zväzu